# Sefydliad Cytundeb Gogledd yr Iwerydd

Sefydliad Cytundeb Gogledd yr Iwerydd| Organisation du traité de l'Atlantique Nord |
| Logo |
| Baner |
|  Show globe  Show EuropeAelod-wledydd mewn gwyrdd tywyll |
| Talfyriad | * NATO
* OTAN
 |
| Ffurfiwyd | 4 Ebrill 1949 (1949-04-04) |
| Math | Cynghrair filwrol |
| Pencadlysoedd | Brwsel, Gwlad Belg |
| Aelodau |
32 gwlad[dangos]
* Albania
* Gwlad Belg
* Bwlgaria
* Canada
* Croatia
* Gweriniaeth Tsiec
* Denmarc
* Estonia
* Y Ffindir
* Ffrainc
* Yr Almaen
* Gwlad Groeg
* Hwngari
* Gwlad yr Iâ
* Yr Eidal
* Latfia
* Lithwania
* Lwcsembwrg
* Montenegro
* Yr Iseldiroedd
* Gogledd Macedonia
* Norwy
* Gwlad Pwyl
* Portiwgal
* Rwmania
* Slofacia
* Slofenia
* Sbaen
* Sweden
* Twrci
* Y Deyrnas Unedig
* Unol Daleithiau America
 |
| Iaith/Ieithoedd swyddogol  | * Saesneg
* Ffrangeg
 |
| Ysgrifennydd Cyffredinol | Mark Rutte |
| Cadeirydd Pwyllgor Milwrol NATO | Giuseppe Cavo Dragone |
| Cadlywydd Goruchaf y Cynghreiriaid Ewrop | Alexus Grynkewich |
| Trawsnewid y Cadlywydd Cynghreiriaid Goruchaf | Pierre Vandier |
| Costau | **Cyfanswm**: US$1.474 triliwm
**Heb gynnwys Unoldaleithiau America**: US$507 biliwn (2024) |
| Gwefan | nato.int |
| **Anthem:** "Emyn NATO" **Motto:** "Animus in consulendo liber"  |

Cynghrair milwrol rhynglywodraethol a sefydlwyd ym 1949 i gefnogi Cytundeb Gogledd yr Iwerydd a arwyddwyd yn Washington, D.C. ar 4 Ebrill 1949 yw **Cyfundrefn Cytundeb Gogledd Iwerydd** (Saesneg: *North Atlantic Treaty Organisation* neu *NATO*; Ffrangeg: *l'Organisation du traité de l'Atlantique nord* neu *OTAN*).

Erthygl bwysicaf y Cytundeb Gogledd yr Iwerydd yw erthygl V, sy'n dweud fod ymosodiad ar unrhyw aelod y NATO yn golygu ymosodiad ar bawb ac y bydd Siarter y Cenhedloedd Unedig yn sylfaen i amddiffyn milwrol. Y rheswm dros yr erthygl oedd pryder am ymosodiad gan yr Undeb Sofietaidd yn ystod y Rhyfel Oer. Yn ôl yr erthygl hon mae pob ymosodiad yn golygu ymosodiad ar Unol Daleithiau America, pŵer milwrol mwyaf y byd, ac felly gweithredodd y cynghrair fel atalrym.

Ers diwedd y Rhyfel Oer mae NATO wedi cymryd rhan mewn nifer o ymgyrchoedd y tu allan i'w ardal, hynny yw y tu allan i diriogaeth aelod-wladwriaethau'r cynghrair.

## Gwledydd gyda llai o boblogaeth na Chymru

Mae gan 9 gwladwriaeth sy'n aelodau o NATO gyda phoblogaeth llai na Chymru:

* Lithwania: 2.9 miliwn
* Albania: 2.7 miliwn
* Slovenia: 2.1 miliwn
* Latvia: 1.8 miliwn
* Macedonia: 1.8 miliwn
* Estonia: 1.3 miliwn
* Lwcsembwrg: 690,000
* Montenegro: 630,000
* Gwlad yr Iâ: 400,000

## Ymgyrchoedd milwrol

### Ymyraethau yn y Balcanau

"Amddiffyn yn Siarp" (*Sharp Guard*) oedd ymgyrch filwrol gyntaf NATO yn yr hen Iwgoslafia, a hynny rhwng Mehefin 1993 a Hydref 1996. Ei bwrpas oedd atgyfnerthu trwy rym milwrol ei lynges yr embargo arfau a sancsiynau economaidd yn erbyn Gweriniaeth Ffederal Iwgoslafia yn ystod Rhyfel Bosnia. Ar 28 Chwefror 1994, saethwyd pedair awyren Bosnia-Serb a oedd yn hedfan dros ardal gwaharddiad hedfan yng nghanol Bosnia a Hertsegofina. Yn Awst 1995, yn dilyn cyflafan Srebrenica cychwynnodd NATO fomio byddin Republika Srpska. Parhaodd yr ymgyrch hyd at Ragfyr 1995.

Ar 24 Mawrth 1999, ac am gyfnod o 11 wythnos, dechreuodd byddin NATO fomio Gwladwriaeth Ffederal Iwgoslafia mewn ymgyrch a alwyd yn Ymgyrch Grym Cynghreiriol (*Operation Allied Force*), gyda'r nod i atal byddin Serbia rhag lladd sifiliaid yn Cosovo. Daeth ymgyrch NATO i ben ar 11 Mehefin 1999 pan gyhoeddodd arweinydd Iwgoslafia Slobodan Milošević ei barodrwydd i dderbyn Penderfyniad 1244 Cyngor Diogelwch y Cenhedloedd Unedig.

### Ymgyrchoedd yn Affganistan

*Prif: ISAF*
### Ymgyrch Tarian y Cefnfor

*Gweler hefyd: Môr-ladrad yn Somalia.*
Gan ddechrau ar 17 Awst 2009, gosododd NATO llongau rhyfel mewn ymgyrch i amddiffyn gludiant arforol yng Ngwlff Aden a Chefnfor India rhag môr-ladron Somaliaidd.

### Ymyrraeth yn Libia

*Prif: Ymyrraeth filwrol yn Libia, 2011*
Yn ystod gwrthryfel 2011 Libia, ymysg brwydro gan brotestwyr a gwrthryfelwyr yn erbyn llywodraeth Libia dan Muammar al-Gaddafi, ac ar 17 Mawrth 2011 pasiwyd Penderfyniad 1973 Cyngor Diogelwch y Cenhedloedd Unedig gan alw am gadoediad ac yn awdurdodi gweithredoedd milwrol er mwyn amddiffyn sifiliaid. Dechreuodd clymblaid gan gynnwys nifer o aelod-wladwriaethau NATO weithredu gwaharddiad hedfan dros Libia, ac ar 20 Mawrth cytunodd aelodau NATO i weithredu embargo arfau yn erbyn Libia trwy Ymgyrch Amddiffynnydd Unol. Ar 24 Mawrth cytunodd NATO i gymryd rheolaeth dros y gwaharddiad hedfan. Dechreuodd NATO weithredu Penderfyniad 1973 yn swyddogol ar 27 Mawrth gyda chymorth Catar a'r Emiradau Arabaidd Unedig.

## Aelodaeth

*Prif: Aelod-wladwriaethau NATO*

| Map yn dangos cysylltiadau â NATO yn Ewrop
 |
| --- |
|  |
|      Aelodau NATO     Cynllun Gweithredol i Ymaelodi     Deialog Ddwys trafodaethau i ymaelodi bron wedi eu cwblháu |       | Cynllun Gweithredol dros Bartneriaeth Unigol cytundebau unigol gyda NATO |
|       | Partneriaeth dros Heddwch
 |

Mae NATO yn cynnwys 30 o aelodau: Albania, yr Almaen, Bwlgaria, Canada, Croatia, Denmarc, y Deyrnas Unedig, yr Eidal, Estonia, Ffrainc, Gogledd Macedonia, Gwlad Belg, Gwlad Groeg, Gwlad yr Iâ, Gwlad Pwyl, Hwngari, yr Iseldiroedd, Latfia, Lithwania, Lwcsembwrg, Montenegro, Norwy, Portiwgal, Rwmania, Slofacia, Slofenia, Sbaen, y Weriniaeth Tsiec, Twrci, a'r Unol Daleithiau.

Ychwanegwyd 16 aelod newydd i NATO y 50 mlynedd ers iddo ffurfio ym 1949. Ymunodd Gwlad Groeg a Thwrci ym mis Chwefror 1952. Ymunodd yr Almaen ddwywaith: un waith fel Gorllewin yr Almaen ym 1955 ac ar ôl aduniad yr Almaen ym 1990 daeth dwyrain y wlad newydd yn aelod o NATO, hefyd. Ymunodd Sbaen ar 30 Mai 1982 a Gwlad Pwyl, Hwngari, a'r Weriniaeth Tsiec, cyn-aelodau Cytundeb Warsaw, ar 12 Mawrth 1999. Ymunodd cyn-aelodau Cytundeb Warsaw Bwlgaria, Estonia, Latfia, Lithwania, Rwmania, a Slofacia, a chyn-weriniaeth Iwgoslafia Slofenia ar 9 Mawrth 2004. Ymunodd Albania a Chroatia ar 1 Ebrill 2009. Ymunodd Montenegro ar 5 Mehefin 2017. Ymunodd Gogledd Macedonia ar 27 Mawrth 2020.

### Ehangu yn y dyfodol

*Prif: Ehangu NATO*
Daw aelodaeth newydd i'r cynghrair yn bennaf o Ddwyrain Ewrop a'r Balcanau, yn cynnwys cyn-aelodau Cytundeb Warsaw. Yn uwchgynhadledd 2008 yn Bwcarést, gwnaed addewid i wahodd tair gwlad i ymuno yn y dyfodol: Gweriniaeth Macedonia, Georgia, ac Wcráin. Er iddi gyflawni'r gofynion am aelodaeth, ataliwyd esgyniad Macedonia gan Wlad Groeg, hyd nes ceir datrysiad i'r anghydfod dros enw Macedonia. Yn ogystal nid yw Cyprus wedi agosáu tuag at gysylltiadau pellach, yn rhannol oherwydd gwrthwyneb gan Dwrci.

Mae gwledydd eraill bydd o bosib yn ymaelodi yn cynnwys Montenegro a Bosnia a Hertsegofina, a ymunodd â'r Siarter Adriatig o aelodau posib yn 2008. Parheir Rwsia wrth wrthwynebu ehangu pellach gan NATO, gan ei weld yn anghyson â chytundebau rhwng yr arweinydd Sofietaidd Mikhail Gorbachev ac Arlywydd yr Unol Daleithiau George H. W. Bush tua diwedd y Rhyfel Oer a alluogwyd am aduniad heddychlon o'r Almaen. Ystyrid polisi ehangu NATO gan Foscfa fel parhad o geisiadau y Rhyfel Oer i amgylchynu ac ynysu Rwsia.

Yn sgil Rhyfel Rwsia ar Wcráin a ddechreuodd ym mis Mawrth 2016 ond a ffrwydrodd i gyrch llawn yn Chwefror 2022, gorfodwyd Ffindir a Sweden ailystyried eu polisi hir oes o niwtraliaeth. Ar 29 Mehefin 2022 wedi trafod hir a thro-pedol yn strategaeth tramor a milwrol y ddwy wlad, cafodd Ffindir a Sweden gynnig i ymuno â NATO rhag bod Rwsia yn ymosod arnynt hwy hefyd. Ar 4 Ebrill 2022 ymunodd Ffindir yn swyddogol â NATO gan ychwanegu ffin NATO 1,300km â Rwsia. Gyda hynny, gwireddodd rhyfel Arlywydd Putin ar Wcráin ei ofn y byddai NATO yn ymestyn ymhellach a gwyrdowyd polisi niwtraliaeth Ffindir a arddelwyd ers yr Ail Ryfel Byd a adnabwyd fel Athrawiaeth Paasikivi–Kekkonen.

## Hanes

17 Mawrth 1948: Arwyddodd gwledydd Benelwcs, Ffrainc a'r Deyrnas Unedig Gytundeb Brwsel, rhagflaenydd Cytundeb NATO.

4 Ebrill 1949: Arwyddwyd Cytundeb Gogledd yr Iwerydd yn Washington, DC.

14 Mai 1955: Arwyddwyd Cytundeb Warsaw gan yr Undeb Sofietaidd a gwledydd eraill yn Nwyrain Ewrop er mwyn gwrthbwyso NATO. Gwrthwynebant ei gilydd yn ystod y Rhyfel Oer, ond ar ôl cwymp y Llen Haearn dechreuodd Cytundeb Warsaw ddatgymalu.

1966: Penderfynodd Charles de Gaulle, arlywydd Ffrainc, ddiddymu cydweithrediad Ffrainc yng nghyngor milwrol NATO a dechrau rhaglen amddiffyn niwclear ei hun. Mewn canlyniad, symudwyd pencadlys NATO o Baris i Frwsel ar 16 Hydref 1967.

31 Mawrth 1991: Daeth Cytundeb Warsaw i ben (yn swyddogol ar 1 Gorffennaf).

8 Gorffennaf 1997: Gwahoddwyd Hwngari, y Weriniaeth Tsiec a Gwlad Pwyl i ymuno â NATO. Ymunasant yn 1999.

24 Mawrth 1999: Cyrch milwrol cyntaf NATO yn ystod Rhyfel Cosovo; gweler uchod.

12 Medi 2001: Gweithredwyd Erthygl 5 y cytundeb am y tro cyntaf erioed ar ôl yr ymosodiad terfysgol ar Ganolfan Masnach y Byd yn Efrog Newydd.

21 Tachwedd 2002: Gwahoddwyd Estonia, Latfia, Lithwania, Slofenia, Slofacia, Bwlgaria a Rwmania i ymuno â NATO. Ymunasant ar 29 Mawrth 2004. Mae'n bosibl bydd Albania a Chyn-weriniaeth Iwgoslafaidd Macedonia yn cael ymuno yn y dyfodol, ond bydd rhaid cyflawni amodau economaidd, gwleidyddol a milwrol cyn hynny. Ymgeisiodd Croatia ymuno yn 2002.

10 Chwefror 2003: Roedd NATO yn wynebu argyfwng am fod Ffrainc a Gwlad Belg ddim yn cytuno ar fesurau i amddiffyn Twrci pe bai rhyfel yn erbyn Irac. Doedd yr Almaen ddim yn anghytuno yn swyddogol, ond roedd yn dweud bod hi'n cefnogi'r feto.

16 Ebrill 2002: Cytunodd NATO i anfon y Llu Cynorthwyol Diogelwch Rhyngwladol (ISAF) i Affganistan. Dyma oedd y tro cyntaf i NATO benderfynu gweithredu y tu allan i'w ffiniau gweithredu swyddogol.

19 Mehefin 2003: Newidiwyd strwythur milwrol NATO: Sefydlwyd Trawsnewidiad Rheolaeth y Cynghrair (*Allied Command Transformation*) i gymryd lle Prif Reolwr y Cynghrair (*Supreme Allied Commander*).

29 Mawrth 2004: Ymunodd Bwlgaria, Estonia, Latfia, Lithwania, Rwmania, Slofacia a Slofenia â NATO.

1 Ebrill 2009: Ymunodd Albania a Chroatia â NATO.

5 Mehefin 2017: Ymunodd Montenegro â NATO.

27 Mawrth 2020: Ymunodd Gogledd Macedonia â NATO.

4 Ebrill 2023: Ymunodd Ffindir â NATO.

## Ysgrifenyddion Cyffredinol NATO

*Prif: Ysgrifennydd Cyffredinol NATO*
1. Yr Arglwydd Ismay (Y Deyrnas Unedig): 4 Ebrill 1952 – 16 Mai 1957
2. Paul-Henri Spaak (Gwlad Belg): 16 Mai 1957 – 21 Ebrill 1961
3. Dirk Stikker (Yr Iseldiroedd): 21 Ebrill 1961 – 1 Awst 1964
4. Manlio Brosio (Yr Eidal): 1 Awst 1964 – 1 Hydref 1971
5. Joseph Luns (Yr Iseldiroedd): 1 Hydref 1971 – 25 Mehefin 1984
6. Yr Arglwydd Carington (Y Deyrnas Unedig): 25 Mehefin 1984 – 1 Gorffennaf 1988
7. Manfred Wörner (Yr Almaen): 1 Gorffennaf 1988 – 13 Awst 1994
8. Sergio Balanzino (Yr Eidal, gweithredol): 13 Awst – 17 Hydref 1994
9. Willy Claes (Gwlad Belg): 17 Hydref 1994 – 20 Hydref 1995
10. Sergio Balanzino (Yr Eidal, gweithredol): 20 Hydref – 5 Rhagfyr 1995
11. Javier Solana (Sbaen): 5 Rhagfyr 1995 – 6 Hydref 1999
12. George Robertson (Y Deyrnas Unedig): 14 Hydref 1999 – 1 Ionawr 2004
13. Jaap de Hoop Scheffer (Yr Iseldiroedd): 1 Ionawr 2004 – 1 Awst 2009
14. Anders Fogh Rasmussen (Denmarc): 1 Awst 2009 – 1 Hydref 2014
15. Jens Stoltenberg (Norwy): 1 Hydref 2014 – presennol.

## Gweler hefyd

* .nato
* Cysylltiadau rhwng NATO a Ffederasiwn Rwsia

## Cyfeiriadau

## Dolenni allanol

* (Saesneg) (Ffrangeg) (Rwseg) (Wcreineg) Gwefan swyddogol